**Potvrdu o statusu učenika možete preuzeti iz aplikacije e-Dnevnik**

Ovom je e-uslugom omogućeno izdavanje potvrda o trenutnom statusu školovanja za učenike osnovnih i srednjih škola.  
  
Prijava se vrši AAI (autentikacijska i autorizacijska infrastruktura sustava) identitetom (za učenike, podaci kojima ulazite u [e-Dnevnik](https://ocjene.skole.hr/nias)) ili pristupnim podacima u sustavu e-Građani (roditelji preko ePass korisničkog imena i lozinke, bankovnih tokena ili mobilnih aplikacija, smart kartica, elektroničke osobne iskaznice – eOI itd.).  
  
Korisnik s desne strane, u izborniku, može uz ostale podatke, vidjeti i novu rubriku Ispis potvrda. Odabirom navedene rubrike otvara se sučelje gdje se bira ime učenika i svrha dobivanja potvrde (u padajućem izborniku).  
  
Potvrdu je moguće generirati u svrhu dokazivanja da je učenik u aktualnoj školskoj godini upisan u program i razred, odnosno da ima status redovitog učenika. Tako se naprimjer potvrde mogu dobiti u svrhu:

* ostvarivanja prava na učenički prijevoz
* ostvarivanja prava na dječji doplatak
* smještaja u učeničkom domu
* stipendiranja
* ostvarivanja prava na socijalnu pomoć
* i drugo.

Potvrde se spremaju u mapu *Moje potvrde* i od tamo se mogu ponovno dohvaćati. Ova potvrda vrijedi u digitalnom obliku (pravovaljana je), ali i kao isprintani dokument do 3 mjeseca.